It-tielet sessjoni tal-Plenarja tal-Konferenza qieset 90 rakkomandazzjoni mill-Panels dwar "Demokrazija Ewropea / Valuri u drittijiet, stat tad-dritt, sigurtà" u "Tibdil fil-klima, ambjent / Saħħa", u rakkomandazzjonijiet relatati mill-Panels taċ-Ċittadini nazzjonali. Id-dibattiti kienu jirrigwardaw ir-rakkomandazzjonijiet miż-żewġ Panels taċ-Ċittadini Ewropej li ffinalizzaw ix-xogħol tagħhom s'issa, li fihom iltaqgħu madwar 200 Ewropew ta' etajiet u sfondi differenti, mill-Istati Membri kollha, biex jiddiskutu u jadottaw rakkomandazzjonijiet dwar l-isfidi li qed tiffaċċja l-Ewropa issa u li se tkun qed tiffaċċja fil-ġejjieni. Il-Plenarja tal-Konferenza saret il-Ġimgħa 21 u s-Sibt 22 ta' Jannar u qieset ir-rakkomandazzjonijiet li saru minn żewġ Panels taċ-Ċittadini Ewropej u Panels taċ-Ċittadini nazzjonali. Fi stqarija tal-Parlament Ewropew intal li l-Panel dwar "Demokrazija Ewropea / Valuri u drittijiet, stat tad-dritt, sigurtà" adotta 39 rakkomandazzjoni fis- sessjoni finali tiegħu ospitata mill-Istitut Universitarju Ewropew f'Firenze (l-Italja) f'Diċembru. Il-Panel dwar "Tibdil fil-klima, ambjent / Saħħa" ġie ospitat mill-Kulleġġ tal-Ewropa f'Natolin u fil-Belt ta' Varsavja (Polonja) f'Jannar , fejn iffinalizza 51 rakkomandazzjoni fi ħdan il-mandat tiegħu. Iż-żewġ Panels taċ-Ċittadini Ewropej li għadhom ma tawx ir-rakkomandazzjonijiet tagħhom għandhom jiffinalizzaw il-ħidma tagħhom fi Frar. Il-laqgħa tal-Panel dwar " L-UE fid-dinja / migrazzjoni " (mistennija li ssir bejn il-11 u t-13 ta' Frar) se tiġi ospitata mill-Istitut Ewropew għall-Amministrazzjoni Pubblika f'Maastricht, in-Netherlands. Dik dwar " Ekonomija aktar b'saħħitha, ġustizzja soċjali u impjiegi / Edukazzjoni, kultura, żgħażagħ u sport / Trasformazzjoni diġitali " (mistennija li ssir bejn il-25 u s-27 ta' Frar) se tiġi ospitata mill-Istitut tal-Affarijiet Internazzjonali u Ewropej f'Dublin, l-Irlanda. Ir-rakkomandazzjonijiet tagħhom ser ikunu diskussi f'sessjoni oħra tal-Plenarja tal-Konferenza.